钦定古今图书集成/理学汇编/字学典/第155卷 > 《赵希鹄洞天清录》 > 《他处石类端溪而非端溪者》
## 钦定古今图书集成/理学汇编/字学典/第155卷 > 《赵希鹄洞天清录》 > 《他处石类端溪而非端溪者》

一种石潻石，出九溪潻溪，表淡青，里深青，紫而带红，
有极细润者，然以之磨墨，则墨涩而不松快，愈用愈
光，而顽硬如镜面，间有金线，或黄脉直截，如界行相
间者，号紫袍金带。高宗朝，戚里吴琚曾以进御，不称
旨。一种辰沅州黑石，色深黑，质粗燥，或微有小眼，黯
然不分明。今人不知，往往称为“黑端溪”，相去天渊矣。
今端溪民负贩者多市辰沅砚璞而归，刻作端溪样
以眩人，江南士大夫被获重价。若辰沅人自镌刻者，
则太雕琢，或作荷莲、水波、犀牛、龟、鱼、八角六花等样，
藻饰异常，虽极工巧，而材不堪用。此亦辨辰沅砚之
一法。